Лявон Вольскі

**Ляво́н Арту́равіч Во́льскі** (сапраўднае імя — Леанід Артуравіч Зáйдэль-Вольскі; нарадзіўся 14 верасьня 1965, Менск) — беларускі музыка, літаратар, мастак. Заснавальнік «Мроі», N.R.M. і «Крамбамбулі». Таксама граў і сьпяваў у гурце «Новае Неба».

## Біяграфія
Лявон Вольскі нарадзіўся 14 верасьня 1965 году ў Менску. Ягоны дзед Віталь Вольскі — беларускі літаратар. Бацька, паэт Артур Вольскі, шмат пісаў для дзяцей, перакладаў зь пяці моваў і стаяў у першых шэрагах нацыянальнага Адраджэньня канца 1980-х — пачатку 1990-х. Сябра Саюзу беларускіх пісьменьнікаў (з 2010).

У 1981 годзе ў Менскай мастацкай вучэльні імя Глебава разам з Уладзімерам Давыдоўскім ён заснаваў рок-гурт «Фаварыт» (пасьля — «Мроя»).

У 1989 у разгар перабудовы «Мроя» прагучала на ўвесь СССР, запісаўшы на ўсесаюзнай студыі «Мэлёдыя» кружэлку «Дваццаць восьмая зорка». У 1994 годзе музыкі «Мроі» ствараюць новы гурт — N.R.M., які за 13 гадоў выпусьціў 8 альбомаў і трывала заслупаваў за сабой рэнамэ флагманаў беларускага року. Сумесныя праекты з удзелам Вольскага — «Народны Альбом» і «Я нарадзіўся тут» — сталі ў Беларусі культавымі, а «Gazeta Wyborcza» нават назвала «Народны альбом» галоўнай падзеяй 1997 году ў Польшчы. 30 сьнежня 2009 году выйшаў дыск «Такога няма нідзе», усе песьні якога сачыніў Вольскі і запісаў іх з шэрагам музыкаў (Русяй, Алегам Хаменкам, Уладзімерам Пугачам ды іншымі).

Акрамя N.R.M. Вольскі сьпявае і грае ў гуртах «Крамбамбуля» ды «Zet». Аўтар некалькіх кніг паэзіі. Ад 2010 году ўдзельнічае ў стварэньні перадачы радыё Свабода «Саўка ды Грышка», працуе дыктарам. Першая жонка Ганна Вольская (1975—2016) была музычным прадусарам. У іх ёсьць дачка Адэля (нар. у 1998). У лютым 2018 году пабраўся шлюбам з Мар’янай Вольскай, вядомай пад творчым псэўданімам Яня Ядвабная.

У канцы 2023 году беларускія суды ўнесьлі ў сьпіс экстрэмісцкіх матэрыялаў старонкі Вольскага ў Telegram ды Instagram.

## Творчы шлях
У гурце «Мроя» быў вакалістам і клявішнікам. Аўтар тэкстаў гурта ULIS, (альбом *[[Па-над дахамі]]* (1995). У гуртах N.R.M., «Крамбамбуля» — вакаліст і рытм-гітарыст. Браў удзел у гурце «Новае Неба» ў якасьці рытм-гітарыста і бэк-вакаліста. А таксама вакаліст і рытм-гітарыст гурта «Zet». Пасьля негалоснай забароны выступаў N.R.M. пачаў актыўна выступаць сольна. У 2010 годзе выдаў сольны дыск «Белая яблыня грому» на вершы беларускіх паэтаў. У 2011 году музыкі гурту N.R.M. пачалі выступаць бяз Вольскага. З Ганнай Хітрык была прэзэнтаваная песьня «А я спадзяюся і веру». У 2012 годзе Вольскі пачаў выступаць з Паўлам Аракелянам, саксафаністам гурту Apple Tea.

## Публікацыі
Выпусьціў дзьве кнігі паэзіі: «Калідор» (1993) і «Фотаальбом» (2000). Разьмяшчаў артыкулы і апавяданьні ў «Нашай Ніве». Друкаваўся ў часопісе «Тэксты». Апавяданьне «Новая кватэра Казімера» ў зборніку прозы «Паветраны шар» зь бібліятэкі «Нашай Нівы». У 2011 пабачыў сьвет зборнік аповедаў «Міларусь» з сэрыі «Кнігарня пісьменьніка» Саюзу беларускіх пісьменьнікаў.

Як мастак аўтар некалькіх сатырычных коміксаў, надрукаваных у часопісе «Бярозка» ў першай палове 1990-х гадоў.

## Іншае
Вёў перадачу «Квадракола» на «Радыё Рацыя» ды Радыё 101,2.

Аўтар праграмы «Назад у будучыню» і «Шыльды» на тэлеканале Белсат.

## Дыскаграфія

### Сольныя альбомы
* *[[Куплеты і прыпевы]]* (2008)
* *[[Белая яблыня грому]]* (2010)
* *[[Грамадазнаўства (музычны альбом)|Грамадазнаўства]]* (2014)
* *[[Псыхасаматыка (альбом)|Псыхасаматыка]]* (2016)
* *[[Гравітацыя (музычны альбом)|Гравітацыя]]* (2019)
* *[[Амэрыка (музычны альбом)|Амэрыка]]* (2020)
* *[[Трыбунал]]* (2021)

### Супольныя праекты
* *[[Народны Альбом]]* (1997)
* *[[Сьвяты Вечар|Сьвяты Вечар 2000]]* (1999)
* *[[Я нарадзіўся тут]]* (2000)
* *[[Прэм’ер Тузін 2005]]* (2005)
* *[[Прэм’ер Тузін 2006]]* (2006)
* *[[НезалежныЯ]]* (2008)

## Літаратура
* 

## Крыніцы

## Вонкавыя спасылкі

* 
* Старонка ў LiveJournal
* Беларускі авангард — Вольскі (вершы)
* «Асабістая справа» на афіцыйнай хатняй старонцы N.R.M. (копія з web.archive.org)
* КУЛЬТурныя людзі: Лявон Вольскі
* 
* Лявон Вольскі на старонцы «Хто ёсьць хто ў РБ» 
* Інтэрвію з Вольскім на сайце Ultra-Music 30.05.2011

Лявон
Катэгорыя:Беларускія рок-музыкі
Катэгорыя:Беларускія сьпевакі
Катэгорыя:Беларускія літаратары
Катэгорыя:Сябры Саюзу беларускіх пісьменьнікаў
Катэгорыя:N.R.M.
Катэгорыя:Крамбамбуля
Катэгорыя:Мроя
Катэгорыя:Zet
Катэгорыя:Супрацоўнікі і аўтары Радыё «Свабода»